CELEX: 62017TN0056
Language: hr
Date: 2017-01-27 00:00:00
Title: Predmet T-56/17: Tužba podnesena 27. siječnja 2017. – PO i dr. protiv EEAS-a

10.4.2017   
            
            
               HR
            
            
               Službeni list Europske unije
            
            
               C 112/39
            
         Tužba podnesena 27. siječnja 2017. – PO i dr. protiv EEAS-a
   (Predmet T-56/17)
   (2017/C 112/55)
   Jezik postupka: francuski
   
      Stranke
   
   
      Tužitelji: PO, PP, PQ (zastupnici: N. de Montigny i J.-N. Louis, odvjetnici)
   
      Tuženik: Europska služba za vanjsko djelovanje
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               utvrdi i presudi da se
               
                           —
                        
                        
                           poništava odluka objavljena 15. travnja 2016. o izmjenama prava i obveza dužnosnika, privremenih i ugovornih službenika u pogledu naknada za obrazovanje („education allowances”), to jest „Rights and obligations of officials, temporary and contract agents: Education Allowances”;
                        
                     
         
               —
            
            
               tuženiku naloži snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelji iznose sedam tužbenih razloga.
   
               1.
            
            
               Prvi tužbeni razlog: nezakonitost odluke Europske službe za vanjsko djelovanje (EEAS) od 15. travnja 2016. (u daljnjem tekstu: pobijana odluka) jer je njenim donošenjem prekršen članak 1. Priloga X. Pravilnika o osoblju za dužnosnike te članak 110. tog pravilnika, zbog nepostojanja EEAS-ovih općih provedbenih odredbi.
               Tužitelji se također pozivaju na potpuno nepostojanje obrazloženja odluke o odbijanju njihove žalbe koju su bili podnijeli protiv pobijane odluke.
            
         
               2.
            
            
               Drugi tužbeni razlog: neprovođenje socijalnog dijaloga prije donošenja pobijane odluke čime je povrijeđen članak 27. Povelje Europske unije o temeljnim pravima.
            
         
               3.
            
            
               Treći tužbeni razlog: kršenje stečenih prava dužnosnika i službenika koji su zaposleni već više godina te čija se djeca također školuju već nekoliko godina. Tvrde da ta povreda rezultira iz pobijane odluke jer se njome mijenja ranije uvedeni sustav prema kojem je velika većina dužnosnika i službenika koji su tražili dodatni povrat dobivala ukupni povrat troška koji prelazi maksimalnu granicu predviđenu Pravilnikom.
            
         
               4.
            
            
               Četvrti tužbeni razlog: povreda načela predostrožnosti, legitimnih očekivanja i pravne sigurnosti te povreda načela dobre uprave, koje proizlaze iz pobijane odluke posebno zbog toga što se njome predviđa samo jednogodišnja prijelazna mjera, pa bi tako doneseni novi uvjeti za povrat bili nametnuti dužnosnicima i službenicima zaposlenima u trenutku njihova donošenja.
            
         
               5.
            
            
               Peti tužbeni razlog: neodvagivanje interesa i nepridržavanje načela proporcionalnosti kojima je zahvaćena pobijana odluka, čiji je jedini cilj bio smanjivanje financijskog učinka koji implicira dodatni povrat troškova obrazovanja, iako je EEAS za postizanje tog cilja mogao dati prednost drugim mjerama bez da pritom krši prava svojih zaposlenika. Tvrde da se tuženik time odlučio za rješenje koje je najštetnije za njegove dužnosnike i službenike.
            
         
               6.
            
            
               Šesti tužbeni razlog: povreda načela nediskriminacije jer se pobijanom odlukom stvara diskriminacija uvođenjem načela da se povrat provodi na jednakim osnovama za dužnosnike i službenike koji se nalaze u različitim delegacijama te, dakle, jednako postupanje u različitim situacijama.
            
         
               7.
            
            
               Sedmi tužbeni razlog: kršenje prava na obitelj i prava na obrazovanje koje je EEAS počinio jer je donošenje pobijane odluke imalo za posljedicu prisiljavanje tužiteljâ da biraju između poslovnog života i tih temeljnih prava.